Media24 sluit talle tydskrifteFoto: Facebook Christine Ferreira, Lééf se redakteur, het die nuus Woensdag aan Maroela Media bevestig. Die span het glo enkele ure vantevore finale bevestiging gekry. Calvin Fisher, topCar se redakteur, het ook dié nuus op Facebook bevestig. Dié tydskrif is vanjaar 23 jaar oud terwyl Lééf vanjaar 11 jaar oud is. Die laaste uitgawes van dié tydskrifte sal glo in Januarie 2017 op die rak wees. Ferreira het in ŉ onderhoud met Maroela Media vertel Lééf gaan sy deure sluit weens “finansiële beweegredes”. “Die sirkulasie het ook maar gedaal en die advertensie-inkomste het verminder. Dit is ŉ baie hartseer dag,” het sy gesê. Al die werknemers het glo Woensdag e-posse ontvang waarin alternatiewe poste vir hulle uitgelê word. “Daarin is moontlike posisies waarvoor hulle kan aansoek doen, maar dit is nie te sê dat hulle die werk gaan kry nie. Sover ek verstaan is daar ook pakkette.” Ferreira sê hoewel die span vanaand met seer harte gaan slaap, glo hulle daar is ŉ groter doel. “Dit bly egter baie hartseer.” Drie ander tydskrifte in die Media24-stal gaan glo ook binnekort hul deure sluit. Maroela Media kon nie onmiddellik kommentaar in dié verband kry nie.